PROJEKT MOJA DEŽELA

DAN SAMOSTOJNOSI IN ENOTNOSTI

V četrtek, 21. 12. 2023, med učnimi urami smo v dijaškem domu obeležili dan samostojnosti in enotnosti.

Predsednik dijaške skupnosti Marko Ponjavić je pripravil prispevek o pomenu praznika in ga popestril z glasbeno spremljavo. Izbrano besedilo in domoljubno glasbo smo predvajali po domskem ozvočenju.

Predstavljamo vam besedilo, ki smo ga predvajali.

Drage dijakinje, cenjeni dijaki, spoštovani zaposleni in vsi ostali!

Poleg božiča in novega leta bomo 26. decembra praznovali tudi dan samostojnosti in enotnosti.

Še dobrih 24 ur nas loči od zaprtja dijaškega doma pred božično-novoletnimi počitnicami, zato si najprej podajmo roke in si čestitajmo za še eno uspešno leto.

Približno 33 let nazaj smo se Slovenci želeli odcepiti od SFRJ (Socialistična federativna republika Jugoslavija) in si ustvariti svojo državo. Vzrokov je bilo več. Glavni so bili:

* (pre)počasen razvoj ostalih jugoslovanskih republik,
* premalo osebne svobode in človekovih pravic,
* premalo pravic do političnega združevanja, saj je bila dovoljenja le ena politična stranka.

Vse to je privedlo do plebiscita o samostojnosti Slovenije, ki je potekal 23. decembra leta 1990. Na plebiscitu so oziroma ste vsi polnoletni slovenski državljani odločali o vprašanju: »Ali naj Republika Slovenija postane samostojna in neodvisna država?«. Rezultati so bili uradno razglašeni 26. decembra istega leta. Glasovnice so bile preštete v treh dneh. Plebiscit je imel zgodovinsko 93,2 % udeležbo, kar je daleč največja udeležba na katerihkoli slovenskih volitvah do zdaj. 95 % (88,5 % vseh volilnih upravičencev) volilnih upravičencev je obkrožilo besedo DA, kar je pomenilo, da se je za samostojno Slovenijo odločila večina državljanov, natančneje točno 1 289 369.

Slovenski uradniki, diplomanti so bili primorani v pol leta pripraviti vse potrebno na zakonodajnem pa tudi na mednarodnem, gospodarskem, finančnem področju in še bi lahko naštevali. Še zlasti so bili potrebni ukrepi za zavarovanje samostojnosti. Slovenija je okrepila TO (Teritorialna obramba), še prej pa je oblikovala MSNZ (Manevrska struktura narodne zaščite), svojim državljanom odpovedala služenje vojaškega roka v JLA (Jugoslovanska ljudska armada) in ustanovila učne centre TO.

Pol leta po plebiscitu, 25. junija leta 1991, je slovenska skupščina sprejela temeljno ustavno listino o samostojnosti in neodvisnosti Republike Slovenije. S tem je Slovenija postala samostojna in suverena država. Naslednji dan, 26. junija, je bila na ljubljanskem Trgu republike pred skupščino (današnji parlament) razglašena samostojnost. Prvič je bila razvita tudi nova slovenska zastava, kot jo poznamo še danes, in sicer belo – modro – rdeča zastava s ščitastim grbom na levi polovici, na katerem dve valoviti črti ponazarjata jadransko morje in reke, tri rumene šesterokrake zvezde celjske grofe, tri špičaste gore pa naš najvišji vrh – Triglav. Na proslavi je prvič uradno zazvenela nova slovenska himna in sicer sedma kitica Prešernove domoljubne pesmi Zdravljica.

Rajanje ni trajalo dolgo. Nekaj ur po proslavi, že 15 minut čez eno zjutraj je oklepna enota JLA pri Metliki prestopila državno mejo in tako začela Slovensko osamosvojitveno vojno. Vojna je trajala 10 dni. Po zaslugi policijskih sil in TO pa se je končala z zmago Slovenije, saj so le – ti onemogočili večje akcije JLA. Z Brionsko deklaracijo je bilo uvedeno premirje in Slovenija je za tri mesece zamrznila osamosvojitvene procese. Zvezno predsedstvo je 18. julija leta 1991 sprejelo sklep, da se enote JLA v treh mesecih umaknejo iz Slovenije.

Zadnji vojaki jugoslovanske vojske so Slovenijo zapustili iz koprskega pristanišča v noči iz 25. na 26. oktober leta 1991. Zaradi tega dogodka 25. oktobra praznujemo državni praznik dan suverenosti, ki pa (na žalost) v Sloveniji ni dela prost dan.

Potrebno je izpostaviti tudi, da je bila Slovenija prva jugoslovanska republika, ki se je osamosvojila in tako smo Slovenci postavili zgled ostalim jugoslovanskim republikam, ki so se kasneje osamosvojile. Kot zanimivost, Republika Hrvaška dan državnosti praznuje na isti dan kot Slovenija in sicer 25. junija.

V desetdnevni vojni je za Slovenijo padlo 24 junakov, ki se jim lahko danes samo poklonimo. Milan Kučan, prvi predsednik Republike Slovenija je svoj govor zaključil z znamenitimi besedami: »Danes so dovoljenje sanje, jutri je nov dan.«. Tako bom zaključil tudi jaz. Dragi vsi, uživajte danes, jutri gremo pa naprej. Naj bodo vaši prazniki čim bolj veseli in ljubeči. Ne pozabite na svoje starše, strice, tete, babice, dedke in tako naprej, saj so se oni borili za našo državo. Njim smo lahko hvaležni, da danes tukaj govorimo slovenski jezik na slovenskem ozemlju, ki vključuje visoka gorovja na Gorenjskem, prečudovito Jadransko morje na Primorskem, prelepe gozdove na Dolenjskem, skrivnostne jame na Notranjskem, odlična vina in okusne domače dobrote na štajerskem Pohorju in dolge ravnine v Prekmurju, ki so odlična za kolesarjenje. Skratka, imamo vse naravne lepote, ki obstajajo.

Bodimo jim hvaležni, saj se bomo lahko zaradi njih navijali za Slovenijo na evropskem nogometnem prvenstvu v Nemčiji leta 2024. Zaradi njih se lahko skupaj veselimo ob uspehih naših košarkarjev, odbojkarjev, rokometašev, smučarskih skakalcev, atletov in še bi lahko naštevali.

Bodimo ponosni, da imamo tako čisto in zeleno deželo, ki pa ima poleg tega precej nadarjenih ljudi. Čeprav smo globalno gledano majhen narod, smo zagotovo v naši kratki 30 letni preteklosti naredili veliko pomembnega. Živela Slovenija!

Marko Ponjavić